Misioni i NASA-s Endevër shtyhet 1 ditë, anija kthehet të dielën
Një prej misioneve është instalimi i një sistemi, që do të kthejë urinën dhe lëngje të kondensuara në ujë të pijshëm
Astronautët Stiv Bouën dhe Shejn Kimbrou kaluan dje më shumë se 6 orë jashtë anijes duke përfunduar riparimet në sistemin e paneleve diellore të cilat ushqejnë atë me energji diellore. Kimbrou lidhi gjithashtu një kamer të re televizive e cila do të përdoret në misionin e ardhshëm në stacionin orbital ndërkombëtar. Kjo ishte dalja e katërt dhe e fundit e misionit të tanishëm. Në daljen e parë javën e kaluar ndodhi një incident i cili tërhoq mjaft vemendjen e medias. Kur astronautja Haidi Stefanshin-Paiper po përpiqej të fshinte grason nga një pajisje lubrifikimi, asaj iu shkëput një komplet veglash që kushtonte 100 mijë dollarë. Kompleti, i cili ishte i palidhur, u shkëput dhe u zhduk në hapësirë. Menaxheri i NASA-s, Xhon Rei. “Mjafton një gabim i vogël, për shembull kur një litar nuk është i lidhur mirë ose kur ai del nga hallka që e mban dhe... pikërisht kjo ndodhi edhe në këtë rast.” Brënda stacionit, astronautët përpiqeshin të vinin në funksionim një sistem të ri për riciklimin e ujit. Kur të vihet në punë, sistemi do të kthejë urinën dhe lëngje të kondensuara në ujë të pijshëm, gjë që do ta lejojë stacionin të dyfishojë ekuipazhin, duke e çuar numrin e tij në 6 vetë. NASA thotë se astronautët duket se i kanë zgjidhur problemet e sistemit të riciklimit por ajo ka vendosur ta shtyjë me një ditë kthimin e anijes për në tokë. Endevër do të shkëputet nga stacioni dhe do të kthehet në Tokë të dielën. (ze)